Broj: 711-I-2140-P-5-21/22-05-19

Zagreb, 16. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članica Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom neanonimne prijave mogućeg sukoba interesa podnesene protiv **dužnosnika Stjepana Kovača, zastupnika u Hrvatskom saboru**,na 186. sjednici, održanoj 16. rujna 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Stjepana Kovača, zastupnika u Hrvatskom saboru, neće se pokrenuti, jer okolnosti nastale u obnašanju dužnosti gradonačelnika Grada Čakovca, vezane za odlučivanje u okviru svojih ovlasti o imenovanju Mladena Kanižaja za zapovjednika Javne vatrogasne postaje Čakovec u provedenom javnom natječaju, bez da je utvrđena bilo kakva interesna ili druga osobna povezanost među njima, ne upućuju da bi došlo do moguće povrede neke od odredbi ZSSI/11-a.**

Obrazloženje

 Povjerenstvo je dana 08. siječnja 2021.g. pod brojem: 711-U-91-P-5/21-01-4 zaprimilo neanonimnu prijavu mogućeg sukoba interesa podnesenu protiv dužnosnika Stjepana Kovača, zastupnika u Hrvatskom saboru, povodom koje se vodi predmet P-5/21.

 U predmetnoj prijavi podnositelj navodi da je Stjepan Kovač, gradonačelnik Grada Čakovca, prekršio odredbe Zakona o vatrogastvu i Zakona o ustanovama, budući da je imenovao Mladena Kanižaja za zapovjednika Javne vatrogasne postrojbe Čakovec uz prethodnu suglasnost županijskog vatrogasnog zapovjednika, koju funkciju također obnaša Mladen Kanižaj. Podnositelj nadalje navodi da je dužnosnik Stjepan Kovač znao da je na taj način Mladen Kanižaj sam sebi izdao suglasnost za imenovanje na funkciju zapovjednika Javne vatrogasne postrojbe, iako je to suprotno zakonu.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

Slijedom navedenog, Povjerenstvo utvrđuje kako će predmet P-5/21, koji je formiran zaprimanjem prijave mogućeg sukoba interesa prije stupanja ZSSI/21-a na snagu dana 25. prosinca 2021., biti dovršen sukladno odredbama ZSSI/11-a.

Člankom 39. stavkom 1. ZSSI/11-a bilo je propisano da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavcima 3. i 39. ZSSI/11-a propisano je da su zastupnici u Hrvatskom saboru, odnosno gradonačelnici, općinski načelnici i njihovi zamjenici dužnosnici u smislu navedenog Zakona.

 Povjerenstvo je uvidom u Registar dužnosnika utvrdilo da je Stjepan Kovač obnašao dužnost gradonačelnika Grada Čakovca u mandatu 20123.-2017.g. te ponovno u mandatu 2017.-2021.g., kao i da je obnašao dužnost zastupnika u Hrvatskom saboru u mandatu 2016.-2020.g. te da navedenu dužnost ponovno obnaša od 22. srpnja 2020.g., stoga je povodom obnašanja navedene dužnosti dužan postupati sukladno odredbama ZSSI/11-a.

 Povjerenstvo je radi ocjene osnovanosti i vjerodostojnosti zaprimljene prijave zatražilo od Javne vatrogasne postrojbe Čakovec očitavanje na okolnosti od kada je Mladen Kanižaj izabran za zapovjednika Javne vatrogasne postrojbe Čakovec te kojom odlukom/aktom je isti imenovan na navedenu funkciju, je li Mladen Kanižaj ujedno i županijski vatrogasni zapovjednik te ukoliko jest može li sukladno Statutu Javne vatrogasne postrojbe Čakovec obavljati obje funkcije istovremeno. Isto tako Povjerenstvo je od Javne vatrogasne postrojbe zatražilo dostavu potpune natječajne dokumentacije vezane za „Natječaj za izbor zapovjednika Javnog vatrogasnog društva“ kao i Statut Javnog vatrogasnog društva Čakovec.

 Javna vatrogasna postrojba Čakovec u svojem dopisu od 23. veljače 2021, klasa: 711-U-784-P-5/21-04-4, navodi da je Mladen Kanižaj izabran za zapovjednika Javne vatrogasne postrojbe Čakovec na novi treći mandat s danom 01. siječnja 2021.g. na razdoblje od 5 godina. Nadalje, navodi se da je imenovan temeljem Odluke o osnivanju Javne vatrogasne postrojbe Čakovec, Sporazuma o osnivanju Javne vatrogasne postrojbe Čakovec i Zakona o vatrogastvu.

 U dopisu se također navodi da je Mladen Kanižaj ujedno i županijski vatrogasni zapovjednik još od 2005., te da je u Međimurskoj županiji zapovjednik Javne vatrogasne postrojbe Čakovec ujedno i županijski zapovjednik, kao i da je njegov zamjenik ujedno zamjenik županijskog vatrogasnog zapovjednika. Iznosi se da je to slučaj i u drugim županijama, budući da samo zaposlenici Javne vatrogasne postrojbe Čakovec mogu zadovoljiti uvjete za županijskog vatrogasnog zapovjednika.

 Uz dopis je dostavljena natječajna dokumentacija, navedeni Odluka i Sporazum o osnivanju s izmjenama, Statut Javne vatrogasne postrojbe Čakovec i dopis Predsjedništva Vatrogasne zajednice Međimurske županije upućen vatrogasnim zajednicama gradova i općina te dobrovoljnim vatrogasnim društvima za isticanje kandidata za obnašanje dužnosti županijskog vatrogasnog zapovjednika.

 Uvidom u Sporazum o osnivanju Javne vatrogasne postrojbe Čakovec, utvrđeno je da je istim u članku 5. propisano da se za zapovjednika može imenovati osoba koja ispunjava uvjete propisane Zakonom o vatrogastvu i Pravilnikom o sistematizaciji radnih mjesta, te da zapovjednika imenuje i razrješava gradonačelnik Grada Čakovca na prijedlog Upravnog vijeća Javne vatrogasne postrojbe Čakovec.

 Izmjenama ovoga Sporazuma došlo je do promjene članka 5. na način da je istim sada propisano da se za zapovjednika može imenovati osoba koja ispunjava uvjete propisane Zakonom o vatrogastvu, Odlukom o osnivanju Javne vatrogasne postrojbe Čakovec i Pravilnikom o radu Javne vatrogasne postrojbe Čakovec, te da ga imenuje i razrješava gradonačelnik Grada Čakovca na prijedlog Vatrogasnog vijeća, uz prethodnu suglasnost županijskog vatrogasnog zapovjednika.

 Člankom 32. Statuta Javne vatrogasne postrojbe Čakovec propisano je da za zapovjednika može biti imenovana osoba koja ispunjava uvjete određene zakonom i Odlukom o osnivanju Javne vatrogasne postrojbe Čakovec, te da ga imenuje i razrješava gradonačelnik Grada Čakovca na prijedlog Upravnog vijeća. Odlukom o izmjenama i dopunama Statuta Javne vatrogasne postrojbe Čakovec u članku 14. propisano je da za zapovjednika može biti imenovana osoba koja ispunjava uvjete određene Zakonom o vatrogastvu, Sporazumom i Statutom Javne vatrogasne postrojbe Čakovec, a da ga imenuje i razrješava gradonačelnik Grada Čakovca na prijedlog Vatrogasnog vijeća, uz prethodnu suglasnost županijskog vatrogasnog zapovjednika.

 Člankom 34. Zakona o vatrogastvu („Narodne novine“, broj 125/19) propisano je da se za zapovjednika i zamjenika zapovjednika javne vatrogasne postrojbe može imenovati osoba koja ispunjava uvjete utvrđene tim Zakonom, aktom o osnivanju te statutom javne vatrogasne postrojbe. Stavkom 2. istoga članka propisano je da zapovjednika javne vatrogasne postrojbe, uz prethodnu suglasnost županijskog vatrogasnog zapovjednika, imenuje i razrješava općinski načelnik, odnosno gradonačelnik, odnosno odlukom o osnivanju zajedničke javne vatrogasne postrojbe utvrđeni čelnik jedinice lokalne samouprave, na mandat od pet godina na temelju javnog natječaja.

 Člankom 15. stavkom 1. Zakona o vatrogastvu propisano je da osoba koja se prima na radno mjesto profesionalnog vatrogasca mora ispunjavati sljedeće uvjete za zasnivanje radnog odnosa: mora imati hrvatsko državljanstvo, biti mlađa od 30 godina prilikom prvog zaposlenja na radnom mjestu profesionalnog vatrogasca, imati stečenu kvalifikaciju na razinama 4.1. ili 4.2. prema HKO-u ili stečenu kvalifikaciju vatrogasnog smjera, imati posebno zdravstveno stanje i psihičku sposobnost za obavljanje vatrogasne djelatnosti što dokazuje potvrdom ovlaštene zdravstvene ustanove, ispunjavati posebno propisanu razinu tjelesne i motoričke sposobnosti, ne smije biti kažnjavana za kaznena djela protiv života i tijela (glava X.), kaznena djela protiv opće sigurnosti (glava XXI.), kaznena djela protiv imovine (glava XXIII.) i kaznena djela protiv službene dužnosti (glava XXVIII.), a koja su propisana Kaznenim zakonom (»Narodne novine«, br. 125/11., 144/12., 56/15., 61/15., 101/17. i 118/18.) te ne smije biti kažnjavana za kaznena djela protiv života i tijela (glava X.), kaznena djela protiv opće sigurnosti ljudi i imovine (glava XX.) i kaznena djela protiv službene dužnosti (glava XXV.), a koja su propisana Kaznenim zakonom (»Narodne novine«, br. 110/97., 27/98. – ispravak, 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.).

 Člankom 51. stavkom 5. Zakona o vatrogastvu propisano je da su vatrogasci s posebnim ovlastima i odgovornostima, u smislu tog Zakona na lokalnoj razini, između ostalih, gradski, područni i općinski vatrogasni zapovjednik te njihovi zamjenici kao i zapovjednici javnih vatrogasnih postrojbi i njihovi zamjenici.

 Stavkom 11. istoga članka Zakona o vatrogastvu propisano je da zapovjednik javne vatrogasne postrojbe i njegov zamjenik te zapovjednik profesionalne postrojbe u gospodarstvu i njegov zamjenik, koji u postrojbi imaju više od 42 zaposlena profesionalna vatrogasca, moraju imati završen preddiplomski i diplomski sveučilišni studij ili integrirani preddiplomski i diplomski sveučilišni studij ili preddiplomski stručni studij i specijalistički diplomski stručni studij te najmanje pet godina iskustva na poslovima vatrogasca s posebnim ovlastima i odgovornostima, dok je stavkom 12. propisano da iznimno od stavka 11. toga članka, zapovjednik javne vatrogasne postrojbe i njegov zamjenik te zapovjednik profesionalne postrojbe u gospodarstvu i njegov zamjenik, koji imaju manje odnosno jednako 42 zaposlena profesionalna vatrogasca, moraju imati najmanje kratki stručni studij ili preddiplomski stručni studij u trajanju od tri godine te najmanje pet godina iskustva na poslovima vatrogasca s posebnim ovlastima i odgovornostima.

 Stavcima 16. i 17. istog članka propisano je da osobe iz stavka 5. ovoga članka, pored ispunjenja uvjeta stručne spreme propisane ovim člankom i uvjeta iz stavka 1. podstavaka 1., 4., 5. i 6. ovoga članka, moraju imati položen stručni ispit za vatrogasce s posebnim ovlastima i odgovornostima te da osobe iz stavka 5. ovoga članka mogu obnašati dužnost odnosno obavljati poslove u dobi od 18 godina do 65 godina života odnosno 67 godina života ako su na mandat imenovani prije navršetka 65 godina života.

 Uvidom u dostavljenu natječajnu dokumentaciju Povjerenstvo je utvrdilo da je Mladen Kanižaj podnio potrebnu dokumentaciju kojom dokazuje uvjete iz Zakona o vatrogastvu te Odluke i Sporazuma o osnivanju Javne vatrogasne postrojbe Čakovec, nakon čega je dana 05. studenog 2020.g. donesena Odluka o izboru Mladena Kanižaja za zapovjednika Javne vatrogasne postrojbe Čakovec, klasa: 214-01/20-01/49, urbroj: 2109/2-03-20-01 kojom je Vatrogasno vijeće utvrdilo da isti zadovoljava sve uvjete propisane za navedeno radno mjesto te da se isti izabire za zapovjednika Javne vatrogasne postrojbe Čakovec.

 Nadalje, dana 12. studenog 2020.g. dopisom klasa: 011-02/20-04/79, urbroj: 444-05/01-20-2 Glavni vatrogasni zapovjednik Slavko Tucaković izdao je prethodnu suglasnost za imenovanje Mladena Kanižaja zapovjednikom Javne vatrogasne postrojbe Čakovec, s obzirom da je Mladen Kanižaj županijski vatrogasni zapovjednik, te je dana 19. studenog 2020.g. Stjepan Kovač, gradonačelnik Grada Čakovca donio Odluku o imenovanju zapovjednika Javne vatrogasne postrojbe Čakovec, klasa :024-01/20-01/44, urbroj: 2109/2-01-20-02, kojom imenuje Mladena Kanižaja za zapovjednika Javne vatrogasne postrojbe Čakovec.

Člankom 2. stavkom 1. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI/11-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 7. ZSSI/11-a propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U ovom predmetu Povjerenstvo nije utvrđivalo bi li se nekom radnjom Mladen Kanižaj našao u povredi odredbi ZSSI/11-a, s obzirom da povodom obavljanja funkcije zapovjednika Javne vatrogasne postrojbe Čakovec, kao niti funkcije županijskog vatrogasnog zapovjednika Međimurske županije nije obveznik ZSSI/11-a, već je li dužnosnik Stjepan Kovač u obnašanju dužnosti gradonačelnika Grada Čakovca u postupku njegova imenovanja na funkciju zapovjednika Javne vatrogasne postrojbe Čakovec postupio suprotno odredbama ZSSI/11-a.

Iz zaprimljene dokumentacije proizlazi da je dužnosnik Stjepan Kovač u okviru svojih ovlasti iz Zakona o vatrogastvu te podzakonskih akata temeljem provedenog javnog natječaja te sukladno propisanoj proceduri donio Odluku o imenovanju zapovjednika Javne vatrogasne postrojbe Čakovec, i to na prijedlog Vatrogasnog vijeća Javne vatrogasne postrojbe te uz prethodnu suglasnost Glavnog vatrogasnog zapovjednika Republike Hrvatske, što je suprotno navodima prijave da bi Mladen Kanižaj, kao županijski vatrogasni zapovjednik sam sebi izdao suglasnost za imenovanje na funkciju zapovjednika Javne vatrogasne postrojbe Čakovec.

Nadalje, u zaprimljenoj prijavi ne navode se okolnosti neke interesne ili druge bliske osobne povezanosti dužnosnika Stjepana Kovača i navedene osobe o čijem je imenovanju na predmetnu funkciju odlučio, iz kojih bi proizlazilo da bi se prilikom izvršavanja ovlasti koje ima kao gradonačelnik u ovoj situaciji našao u sukobu interesa, jer ne bi vođen nekim privatnim interesom mogao nepristrano i objektivno o tome odlučivati, a što bi upućivalo da je zloupotrijebio ovlasti koje su mu dodijeljene u javnom interesu.

S obzirom da takve okolnosti nisu iznesene te da je postupku imenovanja postupao u okviru ovlasti koje ima povodom obnašanja dužnosti gradonačelnika Grada Čakovca, Povjerenstvo navode prijave ocjenjuje neosnovanim i nevjerodostojnima, te se postupak protiv dužnosnika Stjepana Kovača, zastupnika u Hrvatskom saboru neće pokrenuti.

 Slijedom navedenog, Povjerenstvo je donijelo odluku kao u izreci ovog akta.

ZAMJENIK PREDSJEDNICE POVJERENSTVA

 Davorin Ivanjek, dipl.iur

Dostaviti:

1. Dužnosnik Stjepan Kovač, osobnom dostavom
2. Objava na internetskoj stranici Povjerenstva
3. Pismohrana